Afrikaspele: SA ryg steeds medaljes in - Maroela Media
Ryan Gibbons en Kent Main. Foto: TeamSA/Twitter
Suid-Afrika laat steeds die medaljes inrol by die Afrikaspele in Marokko.
Die fietsryer Ryan Gibbons het Maandag goud gewen in die individuele tydtoets vir mans. Nog ŉ Suid-Afrikaner, Kent Main, het die silwermedalje gewen.
Die vroue-item het dieselfde uitslag gehad met die Suid-Afrikaners Ashleigh Moolman-Pasio wat goud gevat het en Zanri Rossouw wat die silwermedalje gewen het.
Dit volg nadat die mans- en vrouespan in die tydtoets vir spanne albei met goud weggery het. Carla Oberholzer, Tiffany Keep, Rossouw en Maroesjka Matthee het goud in 48 minute 43 sekondes gewen. Die manspan van Main, Gibbons, Jayde Julius en Jason Oosthuizen, het hul goue medalje in ŉ uur en 8 minute gewen.
Zanri Rossouw en Asleigh Moolman-Pasio. Foto: TeamSA/Twitter
Tiffany Keep het verlede week Suid-Afrika se eerste medalje in die fietsry-items gewen toe sy goud in die veldren van 22,8km gewen het. Sy het dit in 1 uur, 19 minute en 15.3 sekondes gedoen.
Suid-Afrika se gemengde pluimbalspan het vroeër ŉ bronsmedalje gewen nadat hulle teen Algerië vasgeval het.
Chanel Simmonds het intussen deurgedring na die volgende ronde van die vroue-enkelspel nadat sy Marokko se Rania Azziz met 6-2 6-1 geklop het.
Op die atletiekbaan het Tebogo Mamathu haar 100 m-uitdun in ŉ tyd van 11.55 gewen om vir die halfeindronde te kwalifiseer. Chederick van Wyk, Thando Dlodlo en Henricho Bruintjies het al drie vir die 100 m vir mans se halfeindronde gekwalifiseer.
Suid-Afrika het sy swemveldtog die naweek met 45 medaljes (20 goud, 13 silwer en 12 brons) afgesluit.